Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 195/13/6609	Rimavská Sobota, 31.5.2013
EEČ : 2-49-76-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od 01.09.2012 do 29.05.2012 v obci XXXXX, okres XXXXX a všade inde, kde sa zdržiaval, si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 ods. 3 a nasl. Zákona o rodine číslo 36/2005 Zbierky zákonov, ktorá mu vyplýva zo Zákona číslo 601/2003 Zbierky zákonov o životnom minime a ktorá mu bola uložená rozsudkom Okresného súdu XXXXX spisovej značky 1P/70/2007-14 z 19.03.2007, právoplatným a vykonateľným 04.04.2007 a to prispievať výživným na svojho syna mal. XXXXX, nar. XXXXX v XXXXX, sumou vo výške po 30 % zo sumy životného minima na nezaopatrené neplnoleté dieťa mesačne vopred, vždy do 15-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, XXXXX, čo predstavovalo od 01.09.2012 až doposiaľ sumu vo výške po 26,65 € mesačne, aj napriek tomu, že za uvedené obdobie na území XXXXX nikde nepracoval, nebol vedený ako uchádzač o zamestnanie na príslušnom ÚPSVaR XXXXX, odbore služieb zamestnanosti, nepoberal podporu pred nástupom do zamestnania, resp. dávky v hmotnej núdzi, ale pracoval brigádnicky na rôznych miestach v XXXXX, čím mu vznikol dlh na bežnom zameškanom výživnom pre matku dieťaťa XXXXX za uvedené obdobie vo výške 239,85 €, pričom uvedeného konania sa dopustil aj napriek tomu, že bol odsúdený trestným rozkazom Okresného súdu XXXXX spisovej značky 3T 168/12 z 30.07.2012, právoplatným a vykonateľným 27.08.2012, za prečin zanedbania povinnej výživy podľa § 207 odsek 1 Trestného zákona a bol mu uložený podmienečný trest odňatia slobody na štyri mesiace so skúšobnou dobou v trvaní dvanástich mesiacov a povinnosť spočívajúca v príkaze zaplatiť v skúšobnej dobe matke dieťaťa XXXXX zameškané výživné.

lebo zanikla trestnosť činu.

Odôvodnenie:
Vyšetrovateľ Okresného riaditeľstva PZ, odboru kriminálnej polície XXXXX uznesením sp. zn. ORP-160/OVK-RS-2013 z 27.03.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1, odsek 3 písmeno c) Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 29.05.2013 bol na tunajšiu prokuratúru predložený vyšetrovací spis na vec sa vzťahujúci spolu s návrhom vyšetrovateľa PZ na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie § 86 písmeno a) Trestného zákona za prečin zanedbania povinnej výživy podľa § 207 odsek 1, odsek 3 písmeno c) Trestného zákona.
		
Obvinený XXXXX pred vyšetrovateľom Okresného riaditeľstva PZ XXXXX 15.04.2013 uviedol, že je pravdou, že od 01.09.2012 neplatil výživné na svojho syna XXXXX do rúk jeho matky XXXXX a to aj napriek tomu, že v predchádzajúcom období bol za taký istý prečin zanedbania povinnej výživy už súdom právoplatne odsúdený. T. č. nikde nepracuje na Slovensku, nie je vedený ako uchádzač o zamestnanie na príslušnom ÚPSVaR , ale chodí brigádnicky pracovať do Nemecka. Zameškané výživné uhradí. 

Obvinený XXXXX sa 29.05.2013 dostavil na tunajšiu prokuratúru bez úradného predvolania a prokurátorke Okresnej prokuratúry XXXXX predložil originál ústrižku o zaplatení zameškaného výživného vo výške 100,-- € matke dieťaťa XXXXX z 14.05.2013 na Pošte XXXXX 1 pod podacím číslom 12141 a  originál ústrižku o zaplatení zameškaného výživného vo výške 140,-- € matke dieťaťa XXXXX z 29.05.2013 na Pošte XXXXX 1 pod podacím číslom 21610. Prokurátorka 29.05.2013 telefonovala matke XXXXX, ktorá jej potvrdila, že výživné vo výške 100,-- € prevzala prostredníctvom pošty s tým, že ďalšie zameškané výživné od XXXXX obdrží od poštárky 31.05.2013. 

V priebehu vykonaného vyšetrovania bol do vyšetrovacieho spisu zabezpečený rozsudok Okresného súdu XXXXX spisovej značky 1P/70/2007-14 z 19.03.2007, právoplatný a vykonateľný 04.04.2007, ktorým bol XXXXX súdom zaviazaný prispievať výživným na svojho syna mal. XXXXX, nar. XXXXX v XXXXX, sumou vo výške po 30 % zo sumy životného minima na nezaopatrené neplnoleté dieťa mesačne vopred, vždy do 15-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, XXXXX.

K predmetnej veci bola vypočutá svedkyňa a zároveň poškodená XXXXX, ktorá 15.04.2013 pred vyšetrovateľkou PZ uviedla, že s obvineným XXXXX žila asi päť alebo šesť mesiacov a má s ním syna XXXXX, nar. XXXXX. Na tohto syna je XXXXX súdom zaviazaný platiť jej výživné vo výške po 30 % zo sumy životného minima mesačne do jej rúk. Tiež dodala, že menovaný bol za taký istý trestný čin už súdom odsúdený. Od tohto odsúdenia, t. j. od 01.09.2012 si naďalej neplnil svoju vyživovaciu povinnosť a tak mu vznikol dlh na zameškanom výživnom. Čo sa týka výchovy dieťaťa poškodená sa o svojho syna riadne stará podľa svojich možností a schopností. 

Dňa 31.05.2013 bola poškodená XXXXX telefonicky kontaktovaná prokurátorkou Okresnej prokuratúry XXXXX pričom potvrdila, že dnešného dňa prostredníctvom pošty prevzala od obvineného XXXXX ďalšie zameškané výživné vo výške 140,-- €, čím si menovaný splnil v plnej výške vyživovaciu povinnosť na syna XXXXX od septembra 2012 do konca mája 2013.. 

Do vyšetrovacieho spisu boli taktiež zabezpečené ďalšie listinné dôkazy a to rodný list maloletého XXXXX, doklady o úhrade výživného od 01.09.2012 do konca mája 2013 a to fotokópia ústrižku o zaplatení zameškaného výživného XXXXX vo výške 100,-- € matke dieťaťa XXXXX 14.05.2013 na Pošte XXXXX 1 pod podacím číslom 12141 a fotokópia ústrižku o zaplatení zameškaného výživného menovaným vo výške 140,-- € matke dieťaťa XXXXX 29.05.2013 na Pošte XXXXX 1 pod podacím číslom 21610. Ďalej sa v spise nachádza vyššie citovaný trestný rozkaz Okresného súdu XXXXX sp. zn. 3T 168/12, právoplatný a vykonateľný 27.08.2012, ktorým bol obvinený XXXXX súdom odsúdený za prečin zanedbania povinnej výživy podľa § 207 odsek 1 Trestného zákona a bol mu uložený podmienečný trest odňatia slobody na štyri mesiace so skúšobnou dobou v trvaní dvanástich mesiacov a povinnosť spočívajúca v príkaze zaplatiť v skúšobnej dobe matke dieťaťa XXXXX zameškané výživné.

Podľa § 207 odsek 1, odsek 3 písmeno c) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného a uvedený čin spáchal, hoci bol v predchádzajúcich dvadsiatich štyroch mesiacoch za taký čin odsúdený. 

Podľa § 86 písmeno a) Trestného zákona trestnosť prečinu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 

Vzhľadom k vyššie uvedeným skutočnostiam, keďže si obvinený XXXXX splnil dodatočne svoju vyživovaciu povinnosť v plnej výške a uhradil zameškané výživné za obdobie od 01.09.2012 do 29.05.2013 a nakoľko o dieťa mal. XXXXX v uvedenom období bolo riadne postarané zo strany jeho matky XXXXX a tento núdzou netrpel, som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej  prokuratúry Rimavská Sobota.
O sťažnosti rozhodne prokurátor Krajskej prokuratúry Banská Bystrica.
Sťažnosť má odkladný účinok.

JUDr. Renáta Vavráková
prokurátorka